Diari Oficial de la Generalitat Valenciana


Sumari del DOGV 10296, del 16-12-2024 (2024/13030)

RESOLUCIÓ de 10 de desembre de 2024, per la qual es convoca la creació, amb caràcter urgent, d'una borsa de treball de l'escala mitjana d'instrumentació i infraestructures cientificotècniques de la Universitat d'Alacant, grup A, subgrup A2, per a ocupar llocs d'administració especial. Referència: BT-05/24.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10276

Data del DOGV
:   16-12-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/13190

CVE
:   SESG-W-6217-66213

Data del document
:   10-12-2024

Organisme emissor
:   Universitat d'Alacant

Tipus de document
:   Resolució

La Universitat d'Alacant, d'acord amb el que estableix l'article 34.5 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana (DOGV 24.01.2017), el Reglament de creació i funcionament de les borses de treball de personal d'administració i serveis (Consell de Govern del 30/09/2004), la Instrucció de Secretaria General i de la Gerència per la qual s'estableix l'obligatorietat d'utilitzar mitjans electrònics per a la presentació de sol·licituds, aportació de documentació, pagament de les taxes, les comunicacions, les notificacions i la resta de la tramitació en els processos de selecció per a l'accés a les escales funcionarials del personal tècnic, de gestió i d'administració i serveis, i altra normativa general d'aplicació, convoca una borsa de treball de l'escala mitjana d'instrumentació i infraestructures cientificotècniques de la Universitat d'Alacant, grup A, subgrup A2, per a cobrir, mitjançant nomenament com a personal funcionari interí o nomenament provisional per millora d'ocupació, llocs de treball d'administració especial, amb el perfil que s'inclou en les següents bases:

*1. Lloc de treball*

Inicialment es preveu cobrir un lloc de tècnic/a A2 22/38 per a realitzar les seues funcions en els serveis tècnics d'investigació de la Universitat d'Alacant, a jornada completa, en horari de matí.

De conformitat amb el que preveu l'acord del Consell de Govern de la Universitat d'Alacant del 27 de gener de 2022 pel qual s'aprova el IV Pla d'igualtat d'oportunitats entre dones i homes de la Universitat d'Alacant i amb l'article 61.2f de la Llei 4/2021, de 16 d'abril, de la Generalitat, de la funció pública valenciana, es fa constar que la distribució percentual en l'escala mitjana d'instrumentació i infraestructures cientificotècniques de la Universitat d'Alacant, administració especial, és de 50,00 % dones i 50,00 % homes, per la qual cosa no existeix infrarepresentació de cap dels sexes.

*2. Requisits de les persones aspirants*

El compliment dels requisits relacionats a continuació haurà d'estar referit sempre a la data d'expiració del termini fixat per a la presentació d'instàncies i mantenir-se fins a la data de formalització del nomenament:

– Estar en possessió del títol de diplomatura, enginyeria tècnica, arquitectura tècnica, grau o equivalent o complir els requisits per a l'obtenció abans de la finalització del termini de presentació de sol·licituds i disposar del justificant d'haver abonat les taxes per a l'expedició o de la certificació acadèmica que acredite haver finalitzat els estudis que donen dret a l'obtenció.

En el cas de titulacions obtingudes a l'estranger, haurà d'estar-se en possessió de la credencial que n'acredite l'homologació o equivalència.

Els títols de doctorat o de màster no constitueixen per si mateixos títols que habiliten per a l'accés a l'ocupació pública.

– Tenir la nacionalitat espanyola o trobar-se en alguna de les situacions arreplegades en l'art. 57.1, 57.2 o 57.3 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic (BOE de 31 d'octubre).

– Tenir un coneixement adequat de qualsevol de les llengües oficials de la Comunitat Valenciana per a l'acompliment del lloc de treball.

– Tenir complits setze anys i no excedir l'edat màxima de jubilació forçosa.

– No pertànyer com a personal funcionari de carrera a l'escala mitjana d'instrumentació i infraestructures cientificotècniques de la Universitat d'Alacant.

– Tenir les capacitats i aptituds físiques i psíquiques que siguen necessàries per a l'acompliment de les corresponents funcions o tasques, per a la qual cosa, amb caràcter previ al nomenament com a funcionària interina o funcionari interí, s'haurà d'aportar un certificat mèdic que acredite posseir aquestes capacitats i aptituds. A aquest efecte, els reconeixements es podran realitzar a través dels serveis mèdics del Servei de Prevenció de la Universitat d'Alacant.

– No haver sigut separat, o haver-se revocat el nomenament com a personal funcionari interí, amb caràcter ferm mitjançant procediment disciplinari de cap administració pública, universitat pública, o òrgan constitucional o estatutari, ni trobar-se inhabilitat penalment per a l'exercici de funcions públiques. Quan es tracte de persones nacionals d'altres estats, no trobar-se inhabilitat o en situació equivalent ni haver sigut sotmès a sanció disciplinària o equivalent que impedisca en els mateixos termes en el seu estat l'accés a l'ocupació pública.

*3. Objecte/funcions*

– Maneig i control de l'equipament disponible en la Unitat d'Espectrometria de Masses dels Serveis Tècnics d'Investigació, incloent-hi:

– Preparació de mostres per a la posterior anàlisi mitjançant tècniques d'espectrometria de masses.

– Anàlisi de mostres mitjançant:

> > Espectrometria de masses de baixa resolució amb introducció directa a la font de ions (DIP).

> > Cromatografia de gasos / espectrometria de masses de baixa resolució de simple quadrupol (GC/MS).

> > Cromatografia de gasos / espectrometria de masses de baixa resolució de triple quadrupol (GC/TQ).

> > Desorció tèrmica / cromatografia de gasos / espectrometria de masses de baixa resolució (TDS/GC/MS).

> > Microextracció en fase sòlida / cromatografia de gasos / espectrometria de masses de baixa resolució (SPME/GC/MS).

> > Espai de cap / cromatografia de gasos / espectrometria de masses de baixa resolució (HS/GC/MS).

> > Cromatografia de gasos / espectrometria de masses d'alta resolució de temps de vol (GC/TOF).

> > Cromatografia de líquids / espectrometria de masses de baixa resolució de trampa de ions (HPLC/MS).

> > Cromatografia de líquids / espectrometria de masses de baixa resolució de triple quadrupol (HPLC/TQ).

Manteniment, incloent-hi neteja, posada a punt i petites reparacions, i verificacions.

Manipulació i emmagatzematge de productes químics i biològics.

Manipulació de gasos a pressió.

Manipulació de líquids criogènics.

Gestió de residus perillosos.

Assessorament tècnic i assistència als usuaris en l'ús de les tècniques esmentades anteriorment.

Participació en les activitats de difusió dels Serveis Tècnics d’Investigació que impliquen la Unitat d'Espectrometria de Masses.

Documentació de la metodologia analítica, de les tècniques i de l'equipament disponibles en la Unitat d'Espectrometria de Masses.

Posada a punt de noves tècniques i aplicacions de la Unitat d'Espectrometria de Masses.

Observació de la normativa vigent, amb especial atenció a les normes relatives a seguretat i salut laboral.

Ajuda en la gestió de les compres de materials i equips necessaris per al desenvolupament del treball de la Unitat d'Espectrometria de Masses.

Interpretació de resultats de les tècniques disponibles en la Unitat d'Espectrometria de Masses.

Elaboració d'informes tècnics i memòries d'activitat.

Col·laboració amb la secretaria administrativa dels Serveis Tècnics d’Investigació en l'elaboració de pressupostos.

Col·laboració en l'elaboració, execució i seguiment dels plans de millora i en la consecució dels objectius de qualitat que impliquen la Unitat d'Espectrometria de Masses.

*4. Perfil*

Es valoraran els mèrits d'acord amb el barem (annex I) que apareix en aquesta convocatòria amb les següents concrecions:

Experiència i formació relacionada amb les funcions del lloc de treball descrites en la base 3a i desenvolupament i maneig de programes senzills per a l'adquisició i tractament de dades.

Titulació acadèmica oficial: 1 punt per estar en possessió del títol de grau o llicenciatura en Química, Biologia, Bioquímica, Biotecnologia, Enginyeria Química o Farmàcia.

*5. Sistema de selecció*

5.a) Prova. Es realitzarà una prova que constarà de dos parts relacionades amb l'objecte i el perfil de la convocatòria sobre el contingut del temari que apareix en l’Annex II per a valorar l'adequació del personal aspirant a les funcions que cal realitzar.

Primera part: prova teòrica de tipus test amb 4 respostes alternatives de les quals només una serà correcta. Les respostes incorrectes no penalitzen i les respostes en blanc no puntuen. Es valorarà de 0 a 2 punts.

Segona part: prova pràctica que consistirà en la resolució d'un supòsit pràctic que podrà incloure l'ús d'equipament. Es valorarà de 0 a 3 punts.

La prova es puntuarà de 0 a 5 punts i per a passar a la fase b, baremació de mèrits, i poder formar part de la borsa haurà d'obtenir-se almenys 3 punts. La convocatòria a la prova es realitzarà amb una antelació mínima de 10 dies hàbils a la realització i s’hi concretaran, si fora necessari, aspectes relacionats amb la realització de la prova, com també la distribució de la puntuació total, si escau.

La puntuació s'atorgarà amb dos decimals i arredonida, per la qual cosa si el tercer decimal fora igual o superior a 5, l'anterior s'incrementaria en una unitat, i si fora menor no es modificaria.

En cas que alguna pregunta s'anul·lara d'ofici pel mateix tribunal o a conseqüència de l'estimació d'alguna impugnació, l'exercici es continuarà valorant sobre la puntuació inicialment indicada en aquesta base, i s’ajustarà proporcionalment el valor de les respostes correctes.

Les persones aspirants amb discapacitat que desitgen sol·licitar adaptació de temps o mitjans per a la realització de la prova hauran d'indicar-ho en la sol·licitud, i serà requisit, en aquest cas, aportar l'informe sobre adaptació de la prova selectiva (temps o mitjans) expedit pel Centre d'Avaluació de Persones amb Diversitat Funcional de la direcció territorial de la província corresponent. En el cas de no poder adjuntar-lo en el moment de la presentació de la sol·licitud, el podrà adjuntar fins a la data fi d'esmenes a la llista provisional de persones aspirants admeses i excloses. La documentació requerida en aquest punt haurà de ser adjuntada en l'apartat Informe adaptació sol·licitada.

5.b) Baremació de mèrits. La comissió encarregada de resoldre (formada segons detalla la base 10a) valorarà els currículums del personal aspirant que haja superat la prova prevista en l'apartat anterior, d'acord amb el barem que apareix en l'Annex I. Només podran ser considerats aquells mèrits obtinguts fins a la data en la qual finalitze el termini de presentació d'instàncies establit a continuació.

Les persones interessades tindran la possibilitat de presentar reclamacions contra els resultats provisionals de les dues fases del sistema de selecció dins el termini que a aquest efecte establisca la resolució per la qual es publiquen aquests resultats, i per a fer-ho accediran al seu expedient en Administració electrònica, tal com indica l'apartat de reclamacions de la Guia per al tràmit sol·licitud de borses de treball PTGAS. Vistes les reclamacions o transcorregut aquest termini sense haver-n’hi presentat cap, es publicaran els resultats definitius.

*6. Confecció de la borsa*

Es compondrà seguint l'ordre descendent de la puntuació total obtinguda per cada candidata o candidat en les dos fases, sempre que s'haguera aconseguit el mínim descrit en la prova.

En cas d'empat en la puntuació final, es resoldrà atenent la major puntuació en la prova. Si persisteix l'empat, i en el cas que en la base 1a s'haja fet constar infrarepresentació d'algun dels gèneres, es dirimirà a favor del sexe menys representat, i finalment, si continuara l'empat, es dirimirà per ordre alfabètic del primer cognom de les persones aspirants empatades, i s’iniciarà l’esmentat ordre per la lletra determinada en la resolució dictada per la conselleria que tinga atribuïda la competència en matèria de funció pública que estiga en vigor en la data en la qual es publiquen les presents bases en el BOUA.

*7. Presentació d'instàncies*

7.1 En virtut de la Instrucció de Secretaria General i de la Gerència de la Universitat d'Alacant per la qual s'estableix l'obligatorietat d'utilitzar mitjans electrònics, els que desitgen prendre part en aquest procés de selecció presentaran, en el termini de deu dies hàbils comptador a partir de l’endemà de la publicació d’aquesta convocatòria en el *Diari Oficial de la Generalitat Valenciana*, la corresponent sol·licitud que es formalitzarà a través de la Seu Electrònica <https://seuelectronica.ua.es/>  o en la següent adreça <https://cvnet.cpd.ua.es/eadmua/Tramités/index?>, i caldrà seleccionar el tràmit establit Sol·licitud de borses de treball PTGAS.

En aquesta mateixa aplicació haurà d'adjuntar-se la documentació que s'indica en aquesta mateixa base escanejada en format JPG, JPEG, PDF, DOC o DOCX. Es recomana una resolució de 200ppp i escaneig en blanc i negre. La grandària màxima de tota la documentació que s’hi ha d’adjuntar no podrà superar els 100Mb.

Els mitjans electrònics que s'empraran en la tramitació de les sol·licituds seran els determinats en la Seu Electrònica. En la Guia per al tràmit sol·licitud de borses de treball PTGAS, que es troba disponible en la següent pàgina web del Servei de Selecció de Personal (<https://ssp.ua.es/va/seleccionptgas/bolsas-trabajo/actual/borses-de-treball.html>), pot consultar-se tota la informació relativa al procés de presentació de sol·licituds.

7.2 La taxa per a l'admissió a la prova selectiva per a la constitució de la borsa serà de 12,5 euros. Podrà abonar-se amb targeta o mitjançant BIZUM directament des de l'aplicació quan realitze la sol·licitud o accedir-hi posteriorment des de l’expedient d'administració electrònica.

Si no desitja realitzar el pagament mitjançant targeta o BIZUM, podrà obtenir la carta de pagament i realitzar el pagament de les taxes en les entitats financeres Sabadell, Santander i CaixaBank directament en l'oficina bancària, en els caixers o bé amb la banca en línia.

D'acord amb l'article 18.1-2 de la Llei 20/2017, de 28 de desembre, de la Generalitat, de taxes, estan exempts del pagament de la taxa:

7.2.a) Les persones aspirants que tinguen reconegut un grau de discapacitat igual o superior al 33 %. Per a gaudir d'aquesta exempció, s'haurà d'adjuntar certificació de la Conselleria de Serveis Socials, Igualtat i Habitatge o òrgans competents d'altres administracions públiques que acredite discapacitat igual o superior al 33 %.

7.2.b) Els membres de famílies nombroses de categoria especial o de famílies monoparentals de categoria especial. Per al gaudi de l'exempció, s'haurà d'adjuntar a la sol·licitud la fotocòpia de la documentació oficial en vigor que acredite l’esmentada condició.

7.2.c) Les víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en l'article 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana, que hauran de presentar aquesta documentació a través del tràmit de l'administració electrònica Acreditació condició víctima violència de gènere. Caldrà indicant en l'apartat Exposa el motiu de la sol·licitud i la referència de la convocatòria.

7.2.d) Les persones que estiguen en situació d'exclusió social i aquesta siga acreditada per l'òrgan competent en matèria de benestar social de l'ajuntament de residència.

Si el pagament realitzat no es correspon amb l'import de la taxa, per a esmenar haurà de realitzar el pagament de la taxa completa que corresponga i, posteriorment, sol·licitar la devolució de la quantitat abonada inicialment.

En cap cas el pagament de la taxa serà substitutiu de la presentació dins el termini i en la forma corresponent de la sol·licitud.

Només procedirà la devolució dels drets d'examen si el procés selectiu no es realitza per causa imputable a l'Administració convocant, o en cas de renúncia de la persona aspirant a continuar participant en el procés, sempre que aquesta es produïsca durant el termini de presentació de sol·licituds, o que la taxa abonada siga superior, i en aquest cas es retornarà la diferència.

7.3 Documentació digitalitzada que s'haurà d'adjuntar a la sol·licitud. Hauran de ser annexada en l'apartat Documents adjunts, segons allò indicat en el punt 5 de la Guia per al tràmit sol·licitud de borses de treball PTGAS:

Aquelles persones que no tinguen la nacionalitat espanyola i tinguen dret a participar en el procés hauran d'adjuntar el document expedit per les autoritats competents del seu país d'origen o de procedència que n’acredite la identitat, l’edat i la nacionalitat i acudir amb l'original d'aquest document el dia de la realització dels exercicis. Així mateix, hi hauran d'adjuntar, si escau, els documents que acrediten el vincle de parentiu i el fet de viure a expenses o estar a càrrec del nacional d'un altre Estat amb el qual tinguen aquest vincle, una declaració que deixe constància que no s'ha produït una separació de dret del cònjuge i, si escau, del fet que l'aspirant viu a expenses seu o està al seu càrrec. La documentació requerida en aquest punt haurà de ser adjuntada en l'apartat DNI o Altre document identificatiu.

Títol acadèmic que es requereix per a poder participar en la convocatòria (base 2a): el personal aspirant haurà d'optar entre donar el seu consentiment a la Universitat d'Alacant per a la consulta de dades que acrediten estar en possessió de la titulació o adjuntar-hi una còpia del títol acadèmic o del justificant d'haver-ne abonat els drets d'expedició o, en defecte d'això, certificació acadèmica que acredite haver finalitzat els estudis que donen dret a l’obtenció.

En el cas de titulacions obtingudes a l'estranger, s'haurà d'adjuntar la credencial que n’acredite l’homologació o equivalència.

La documentació requerida en aquest punt haurà de ser adjuntada en l'apartat Titulació.

Model de currículum de la Universitat d'Alacant per a les convocatòries de borses de treball disponible en la següent adreça de la pàgina web de la Universitat: <https://ssp.ua.es/va/seleccionptgas/impresos/impresos.html>, que haurà de ser adjuntat en l'apartat Model currículum, i acompanyar la documentació acreditativa de tots els mèrits al·legats amb les especificacions que s'indiquen en la base 8a:

En el cas d'exempció del pagament de la taxa arreplegada en els punts 7.2a, b i d, el personal aspirant haurà d'optar entre donar el seu consentiment a la Universitat d'Alacant per a la consulta de dades que acrediten tenir dret a l'exempció o adjuntar la documentació requerida en aquests punts en l'apartat Justificant exempció/bonificació taxes.

La comissió no valorarà aquells mèrits que, fins i tot havent sigut al·legats, no hagen sigut degudament acreditats una vegada finalitzat el termini establit en la base 9a per a la presentació d'esmenes a la relació provisional d'aspirants admesos i exclosos.

En qualsevol moment del procés, es podrà sol·licitar al personal aspirant la presentació dels originals dels documents presentats i, si escau, la traducció per intèrpret jurat d'aquests.

7.4 El correu electrònic que el personal aspirant indique en la sol·licitud servirà per a l'enviament d'avisos, a títol informatiu, de les diferents resolucions o altres actes que es publiquen en l'expedient electrònic d’aquesta convocatòria, que no substitueix en cap cas la notificació i que es realitzarà en la forma establida en la base 11.

*8. Documentació justificativa dels mèrits exposats en el currículum*

8.1 Titulació que cal valorar (només en el cas que en la base 4a, Perfil, s'hagen detallat expressament titulacions valorables): el personal aspirant haurà d'optar entre donar el seu consentiment a la Universitat d'Alacant per a la consulta de dades que acrediten estar en possessió de la titulació o titulacions que cal valorar o adjuntar-hi còpia del títol acadèmic o del justificant d'haver abonat els drets d'expedició, o, en defecte d'això, certificació acadèmica que acredite haver finalitzat els estudis que donen dret a l’obtenció.

En el cas de titulacions obtingudes a l'estranger, s'hi haurà d'adjuntar la credencial que n’acredite l’homologació o equivalència.

8.2 Experiència:

8.2.a) En una administració pública o universitat pública: certificat - full de serveis que continga tant el lloc i subgrup de titulació de la categoria/escala/cos en la qual s'han prestat els serveis com la classe de personal empleat públic (personal funcionari de carrera, personal funcionari interí, personal laboral o personal eventual).

En cap cas es valorarà l'experiència professional com a personal eventual, tal com estableix l'article 19.6 de la Llei 10/2010, de 9 de juliol, de la Generalitat, d'ordenació i gestió de la funció pública valenciana.

8.2.b) En el sector privat: informe de vida laboral expedit per la Tresoreria General de la Seguretat Social i contractes de treball o certificat d'empresa que continga la categoria/lloc exercit.

En els dos casos, 8.2 a i 8.2 b, quan de les dades contingudes en el certificat/full de serveis o en el contracte de treball o certificat d'empresa no es desprenga la relació amb l'objecte i el perfil de la convocatòria, s'hi haurà d'aportar, a més, un certificat de l'organisme/empresa en què consten les funcions desenvolupades.

En el cas de les persones treballadores per compte propi o autònomes, s'hi haurà d'aportar informe de vida laboral expedit per la Tresoreria General de la Seguretat Social i qualsevol acreditació que puga verificar l'activitat exercida, que podrà ser un certificat de l'empresa o les empreses amb les quals haja col·laborat què s'acredite l'obra o el servei realitzat, l’alta en l'Impost d'Activitats Econòmiques (IAE) o inscripció en registre d'activitats en els dos casos sempre que quede identificada l'activitat.

8.3. Formació:

8.3.a) Cursos: certificació en la qual consten, a més del títol del curs o cursos, el programa, la duració en hores i la data de realització.

8.3.b) Beques: certificació en la qual consten la data de concessió, el període de benefici, l'objecte i les activitats desenvolupades.

8.4 Coneixements de valencià: certificats arreplegats en la normativa per la qual s'estableixen els certificats de coneixement de valencià que expedeix el Servei de Llengües de la Universitat d'Alacant i les equivalències d'altres títols, diplomes i certificats aprovada en el Consell de Govern del 26/10/2023, BOUA del 31.10.2023. (<https://s.ua.es/es/aepb>)

En el cas del certificat del nivell B1 de la JQCV per homologació amb els estudis del sistema educatiu, es requerirà estar en possessió del certificat perquè es puga valorar aquest nivell.

8.5 Coneixement d'idioma anglès, alemany o francès: certificats arreplegats en la Normativa per la qual s'estableixen els certificats de coneixement de llengües estrangeres de la Universitat d'Alacant i les equivalències d'altres títols, diplomes i certificats aprovada en el Consell de Govern del 26/10/2023, BOUA del 31.10.2023. (<https://s.ua.es/es/aepa>).

En el cas de cursos realitzats pel Centre Superior d'Idiomes de la Universitat d'Alacant, s'haurà d'acreditar l'equivalència d'aquests cursos amb el nivell del MECR. Per a fer-ho, s'hi haurà d'adjuntar el títol amb el revers en què conste aquesta circumstància. El personal de la UA també podrà acreditar-la a través del certificat electrònic disponible en UACloud/eAdministracion/Tràmits laborals/Certificat de Formació/Certificat en què s'especifica aquesta equivalència.

8.6 Currículum acadèmic:

Per al primer apartat, i únicament si es detalla expressament en el perfil de la convocatòria una titulació específica (base 4a), certificació acadèmica en la qual conste la mitjana obtinguda en la titulació corresponent. En el cas del títol de doctor/a, la certificació acadèmica haurà de contenir el programa de doctorat, la qualificació de la tesi doctoral i les assignatures del període formatiu.

Si els estudis han sigut cursats en la Universitat d'Alacant, la certificació acadèmica podrà ser substituïda per una fitxa informativa segellada per la secretaria del centre.

En el cas d'un títol universitari estranger homologat a títol oficial universitari espanyol, s'haurà d'aportar certificat acadèmic oficial i declaració d'equivalència de nota mitjana obtinguda segons el procediment establit pel Ministeri d'Educació, Cultura i Esport.

Per a acreditar les publicacions en revistes o llibres, s'hi haurà d'adjuntar la pàgina en què conste l'autor/a o els/les autors/es i el títol de la publicació, del llibre o capítol del llibre o els enllaços verificables on es troben les publicacions, sempre que hi haja l'accés a aquestes fonts de dades.

Per a la resta d'apartats, documents acreditatius que arrepleguen els extrems continguts en cada apartat.

La documentació acreditativa dels mèrits al·legats en el currículum haurà de ser adjuntada en l’apartat corresponent, segons s'indica en el punt 5 de la Guia per al tràmit sol·licitud de borses de treball PTGAS.

*9. Relació d'aspirants admesos i exclosos*

Finalitzat el termini de presentació d'instàncies, es publicarà la relació provisional d'aspirants  admesos i exclosos. A partir de l'endemà de la publicació, les persones interessades tindran un termini de deu dies hàbils per a la presentació de possibles esmenes a través de l’expedient en l’Administració electrònica, tal com indica l'apartat d'esmena de la Guia per al tràmit sol·licitud de borses de treball PTGAS. En cas de tractar-se de convocatòries urgents, aquest termini serà de cinc dies. Després d’aquest període, es publicarà la relació definitiva d'aspirants admesos i exclosos.

*10. Comissió de selecció*

La comissió encarregada de resoldre la convocatòria estarà composta per 5 membres i els suplents: presidenta o president i 4 vocals, un/a dels quals actuarà com a secretari/ària. La composició haurà d'ajustar-se als principis d'imparcialitat i professionalitat dels membres i de paritat entre dones i homes.

Els membres de la comissió i el personal assessor se subjectaran en el seu règim i funcionament a allò que estableix l'article 15 i següents de la Llei 40/2015, d'1 d'octubre, de règim jurídic del sector públic, i a les causes generals d'abstenció i recusació contingudes en l'esmentada llei.

El nomenament dels membres es farà públic abans de l'acte de constitució.

La comissió podrà disposar la incorporació als seus treballs de personal assessor especialitzat per al desenvolupament de la prova, que es limitarà a prestar la col·laboració en les seues especialitats tècniques. La designació haurà de ser comunicada a la rectora de la Universitat i fer-se pública.

La comissió vetlarà perquè queden garantits els principis de mèrit, capacitat i d'igualtat d'oportunitats i de tracte entre dones i homes.

Els membres de la comissió, el personal assessor i el personal col·laborador percebran les gratificacions per assistències fixades en la normativa de la Universitat d'Alacant sobre indemnitzacions per raó de servei vigent en el moment de la publicació de la convocatòria.

*11. Informació i notificacions a les persones aspirants*

D'acord amb el que preveu l'article 45.1b de la Llei 39/2015, d'1 d'octubre, les publicacions detallades en aquestes bases, així com la informació d'altres actes que deriven d’aquesta convocatòria i que requerisquen publicació, incloent-hi els recursos en via administrativa, es realitzaran en la Seu Electrònica, en l'apartat Altres documents generals de l'expedient de l'aspirant associat a aquesta convocatòria, que substitueix la notificació a les persones interessades i té els mateixos efectes.

En el cas d'haver de realitzar alguna notificació individual, es realitzarà a través del sistema de notificació electrònica de la UA.

*12. Protecció de dades de caràcter personal*

De conformitat amb el que disposa la legislació vigent en matèria de protecció de dades, li comuniquem que la Universitat d'Alacant tractarà les dades aportades amb la finalitat de gestionar i resoldre la convocatòria. La base de legitimació d'aquest tractament es basa en el compliment d'una missió realitzada en interés públic o en l'exercici dels poders públics conferits a la Universitat d'Alacant. En el marc dels tractaments esmentats, les seues dades no podran ser cedides, excepte obligació legal, i seran conservades durant el temps estrictament necessari per a complir la finalitat esmentada.

L'informem que pot exercir els seus drets en relació amb el tractament de les seues dades personals d'accés, rectificació i supressió, entre d’altres, mitjançant sol·licitud dirigida a la Gerència de la Universitat en el Registre General de la Universitat d'Alacant, o bé a través de la seu electrònica <https://seuelectronica.ua.es/va/index.html>. Pot, així mateix, posar-se en contacte amb el delegat de Protecció de Dades a través de l'adreça juk@sh.ol.

La informació addicional i detallada sobre protecció de dades, els seus drets i la política de privacitat de la Universitat d'Alacant pot consultar-la en el següent enllaç: <https://seuelectronica.ua.es/va/privadesa.html>

*13. Recursos*

Contra la convocatòria, les bases i els actes administratius que se’n deriven, que esgoten la via administrativa, pot interposar-se recurs contenciós administratiu davant el jutjat contenciós administratiu d'Alacant que resulte competent en el termini de dos mesos comptador a partir de l'endemà de la publicació, de conformitat amb el que estableix l'article 114 de la Llei 39/2015, d'1 d'octubre, del procediment administratiu comú de les administracions públiques, l’article 38.4 de la Llei orgànica 2/2023, de 22 de març, del sistema universitari i l’article 46 de la Llei 29/1998, de 13 de juliol, reguladora de la jurisdicció contenciosa administrativa, i potestativament podran interposar recurs de reposició en el termini d'un mes comptador a partir de l'endemà de la publicació d’aquesta convocatòria davant la rectora, de conformitat amb el que disposen els articles 123 i 124 de la Llei 39/2015. Tot això sense perjudici que s'utilitze qualsevol altra via que es considere oportuna.

Davant les actuacions de la comissió de valoració, podrà interposar-se un recurs d'alçada previst en l'article 121 de la Llei 39/2015 en el termini d'un mes comptador des de l'endemà de les publicacions o notificacions. El recurs podrà interposar-se davant l'òrgan que va dictar l'acte que s'impugna o davant el rectorat com a òrgan competent per a resoldre’l.

La interposició dels recursos de reposició o d’alçada haurà de realitzar-se a través de l'expedient del personal aspirant en l’Administració electrònica, tal com indica l'apartat de recursos de la Guia per al tràmit sol·licitud de borses de treball PTGAS.

No es podrà presentar recurs davant les resolucions o els actes que, en cas que establisquen un termini d’esmenes, reclamacions o al·legacions, no siguen definitius. Les resolucions que es produïsquen després d'aquest tràmit sí que seran susceptibles del recurs corresponent.

ANNEX I

*Barem*

*1. Titulació: màxim 1 punt*

Es valorarà si es detalla expressament en el perfil de la convocatòria una titulació específica:

Titulació de superior nivell acadèmic a l'exigida en la convocatòria i específica segons es detalla en el perfil: 1 punt.

Titulació d'igual nivell acadèmic a l'exigida en la convocatòria i específica segons es detalla en el perfil: 0,6 punts.

Titulació de superior nivell acadèmic a l'exigida en la convocatòria sense especificitat de la fixada en el perfil: 0,4 punts.

*2. Experiència: màxim 5 punts*

Es valorarà la prestació de serveis en llocs les funcions dels quals estiguen relacionades amb les de les possibles destinacions que cal ocupar segons el perfil fixat en la convocatòria mitjançant relació contractual laboral o administrativa, a raó de 0,08 punts per mes de servei. No es valoraran els períodes de temps inferiors a tres mesos.

*3. Formació: màxim 2 punts*

Es valoraran els cursos de formació no reglada, rebuts o impartits degudament acreditats, per centres o organismes oficials, el contingut dels quals estiga relacionat amb les possibles destinacions que cal ocupar segons el perfil fixat en la convocatòria, a raó de 0,02 punts per hora de duració fins a un màxim de 50 hores per curs. En el cas de cursos que consten de diversos mòduls i sempre que estiguera acreditat el nombre d'hores per mòdul, es valoraran aquells mòduls amb relació directa amb el treball que cal desenvolupar.

Es valorarà el període de formació desenvolupat mitjançant la realització de beques obtingudes en convocatòries públiques i relacionades amb els perfils del lloc, a raó de 0,08 per mes.

*4. Coneixement de valencià: màxim 1 punt*

Es valorarà segons allò especificat en la Normativa per la qual s'estableixen els certificats de coneixement de valencià que expedeix el Servei de Llengües de la Universitat d'Alacant i les equivalències d'altres títols, diplomes i certificats aprovada en el Consell de Govern del 26/10/2023, BOUA del 31.10.2023 (<https://s.ua.es/es/aepb>). Únicament es considerarà el major nivell obtingut, segons la següent puntuació:

Nivell oral/A2: 0,25 punts

Nivell elemental/B1: 0,50 punts

Nivell mitjà/C1: 0,75 punts

Nivell superior/C2: 1 punt

*5. Coneixement d'idioma anglès, alemany o francès: màxim 1 punt*

Es valorarà segons allò especificat en la Normativa per la qual s'estableixen els certificats de coneixement de llengües estrangeres de la Universitat d'Alacant i les equivalències d'altres títols, diplomes i certificats, aprovada en Consell de Govern del 26.10.2023, BOUA del 31.10.2023 (<https://s.ua.es/es/aepa>), a raó de 0,2 per nivell i idioma.

*6. Currículum acadèmic*

Aquest apartat s'aplicarà quan els llocs que s’hagen de cobrir siguen de tècnic/a o tècnic/a superior. Màxim 4 punts, que es valoraran a raó dels següents apartats:

Nota mitjana de l'expedient acadèmic de les titulacions que s’han de valorar segons l'apartat Titulació d'aquest barem, fins a un màxim d'un punt:

Notable 0,25 punts

Excel·lent 0,50 punts

Col·laboracions en tasques d'investigació i treballs relacionats directament amb el perfil i l’objecte de la convocatòria, fins a 1,5 punts.

Col·laboracions en tasques d'investigació i treballs afins amb el perfil i l’objecte de la convocatòria, fins a 1 punt.

Comunicacions i ponències relacionades amb el perfil i objecte de la convocatòria en congressos, jornades i seminaris, fins a 0,75 punts.

Estades en altres centres o organismes desenvolupant activitats relacionades directament amb l'objecte i perfil de la convocatòria, fins a 0,50 punts.

ANNEX II

*Temari*

1. Conceptes fonamentals de l'espectrometria de masses. Principis i evolució.

2. Parts d'un espectròmetre de masses.

3. El sistema de buit en l'espectròmetre de masses. Tipus de bombes i funcionament.

4. Teoria de ionització i fragmentació en espectrometria de masses.

5. Tècniques de ionització I: impacte electrònic.

6. Tècniques de ionització II: ionització química.

7. Tècniques de ionització III: ionització química a pressió atmosfèrica i per electroesprai.

8. Òptica de ions en un espectròmetre de masses.

9. Analitzadors de masses I: quadrupol.

10. Analitzadors de masses II: sector magnètic.

11. Analitzadors de masses III: temps de vol.

12. Analitzadors de masses IV: trampa de ions.

13. Analitzadors de masses V: sistemes híbrids.

14. Mecanismes de fragmentació en espectrometria de masses.

15. Sistemes de detecció de ions en espectrometria de masses.

16. Calibratge de l'espectròmetre de masses.

17. Adquisició i tractament de dades obtingudes mitjançant espectrometria de masses. Anàlisi qualitativa i quantitativa.

18. Distribució i informació isotòpica.

19. Interpretació d'espectres de masses. Fragmentacions característiques de classes de compostos.

20. Llibreries de compostos per a espectrometria de masses.

21. Càlcul de massa exacta.

22. Resolució de masses.

23. Preparació de mostres per a anàlisis mitjançant tècniques acoblades de cromatografia i espectrometria de masses.

24. Fonaments de la cromatografia gasosa i líquida.

25. Espectrometria de masses amb sonda d'introducció directa (DIP-MS). Aplicacions i manteniment del sistema.

26. Cromatografia de gasos acoblada a espectrometria de masses de simple quadrupol (GC-SQ). Aplicacions i manteniment del sistema.

27. Fonament de la tècnica de desorció tèrmica (TDS). Acoblament amb el GC/MS. Aplicacions i manteniment del sistema.

28. Fonaments de la microextracció en fase sòlida (SPME) i de l'espai de cap (HS). Acoblament amb el GC/MS. Aplicacions i manteniment del sistema.

29. Cromatografia de gasos acoblada a espectrometria de masses de triple quadrupol (GC-TQ). Aplicacions i manteniment del sistema.

30. Cromatografia de gasos acoblada a espectrometria de masses d'alta resolució QTOF. Aplicacions i manteniment del sistema.

31. Cromatografia líquida acoblada a espectrometria de masses (HPLC-MS) amb trampa de ions i triple quadrupol. Aplicacions i manteniment del sistema.

32. Elecció de la metodologia que cal emprar segons la mostra i els compostos que s’han d’analitzar.

33. Seguretat en el laboratori.

34. Qualitat en el laboratori. Sistema integrat de gestió normes UNE-EN OQY 8057:2015 i UNE-EN ISO 14677:2015.

Notes

1. Es pot accedir a les normes UNE-EN ISO que s'inclouen en aquest temari des de qualsevol ordinador de la Universitat d'Alacant a través de l’enllaç següent:

<https://plataforma-aenormas-aenor-com.bua.idm.oclc.org/aenor/suscripciones/personal/pagina_per_sus.asp#.YCDtE6RKj4Z>

  

Alacant, 10 de desembre de 2024

(p. d. Resolució 03.10.2024)

Julio Marcelo García Mora

Gerent rector en funcions